Թեև այդ ծրագիրն ավարտվել է, սակայն լողավազանի դռները միշտ բաց են հաշմանդամություն ունեցող մարդկանց համար՝ ասում է Կամո Համբարյանը և հավելում. «Լողավազանն օգնություն ցույց տվեց հաշմանդամություն ունեցող երեխաներին: Շատերը, որ վախենում էին ջրից ու նյարդայնանում, ջրում արդեն թուլանում էին: Նույնիսկ կային այնպիսի երեխաներ, որոնք ունենալով հենաշարժական խնդիրներ, ինքնուրույն սկսեցին լողալ, առանց մարզչի օգնության: Անցյալ տարի մի երեխա կար, չէր քայլում: Մոտ 1 ամիս հաճախեց լողավազան: Հետո մայրը պատմում է, թե ինչպես է տանը մենակ եղել, երբ մեկը փեշից քաշել է: Անակնկալի է եկել, երեխան սկսել է քայլել,- պատմում է մարզադպրոցի տնօրենը և հավելում,- թույլ ենք տալիս, որ երեխաները ծնողների հետ գան, առավոտյան ժամերին, երբ լողավազանը շատ ծանրաբեռնված չէ»: